КъБР-м и Iэтащхьэм и къалэнхэр зыгъэзащIэмрэ депутатхэмрэ зэроцIыху
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий мэрем кIуам яIущIащ КъБР-м и Парламентым и депутатхэм.
Лэжьыгъэм пэрыхьа къулыкъущIэм республикэм и парламентархэм яжриIащ КъБР-м и хэбзэубзыху IэнатIэр арэзы укъищIу и къалэнхэм зэрыпэлъэщыр, блэкIа илъэсхэм лъабжьэ хъарзынэ зэригъэтIылъар, унафэ 500-м нэблагъэ къызэрищтар.
— ДызыхэпсэукI зэман гугъум ирихьэлIэу къыдэкIа а унафэхэр жылагъуэм сэбэп зэрахуэхъуам шэч хэлъкъым. Абы къегъэлъагъуэ депутатхэр я IэщIагъэм зэрыхуэIэзэр, апхуэдэуи дяпэкIэ зэрекIуэкIынум шэч къытесхьэркъым, — жиIащ КIуэкIуэ Юрий. — Иджыпсту щыIэ хабзэубзыху лъабжьэр ди тегъэщIапIэу, властым и IуэхущIапIэ псори адэкIи дызэдэлэжьэну сыхуейщ.
Лэжьыгъэр тэмэму екIуэкIын папщIэ, зэхъуэкIыныгъэ гуэрхэр зэрыщыIэнур, ахэр пIащIэгъуэ хэмылъу зэфIэгъэкIын зэрыхуейр, парламентархэм я чэнджэщи кърахьэлIэну абы къыхуриджащ зэIущIэм щIэсахэр.
НэщIэпыджэ Замирэ.
